ועדת הכלכלה, כנסת 20, פרוטוקול מספר 836, 2018-10-23 09:30

איתן כבל: בוקר טוב, גברתי מנהלת הוועדה, יועצת משפטית, רשמת פרלמנטרית, דובר, אורחים נכבדים.

איתן כבל: היום הנושא שלנו זה תקנות התקנים (הפחתה של סכומי עיצום כספי), התשע"ח-2018.

איתן כבל: אבל לפני שאנחנו נתחיל, כמדי יום נקריא שיר, ברשותכם.

איתן כבל: היום יום שלישי, י"ד במרחשוון, 23 באוקטובר.

איתן כבל: בשבת נקרא את פרשת "וירא".

איתן כבל: היום נקרא את שירו של ניסים ברכה "ברוך שפינוזה".

איתן כבל: ברכה, יליד דימונה 1978, איש הייטק נשוי ואב לשניים.

איתן כבל: ספר שיריו הראשון "אני ניסים ברכה, כותב שירה" ראה אור בהוצאות "ספרי עיתון 77" בשנת 2015.

איתן כבל: ברכה מתגורר עם משפחתו בירושלים וספר שיריו השני עתיד לצאת בקרוב.

איתן כבל: ברוך שפינוזה ועשיתם לכם אחרים עגל להלל ולשבח וגירשתם אותו מעל פני האדמה והנפקתם אותו בבורסה לניירות עוני בבתי החוסר והאין כמושיע וציירתם על הקירות את אצבע הקלחת המדומה שברא המוח כדי לבנות לו פסל ותמונה וחרה אפכם בעצמכם על שיצרתם אלילים לנפשותיכם שעה שאני אימצתי אותו לתוכי והוא בי תא תא מולקולה מולקולה ונקבים חלולים חלקיק לחלקיק אלוהי בי כמעט כל לילה אני נמצא איתו כמעט כל לילה אנו מדברים אני אני הוא אלוהים.

איתן כבל: בוקר טוב לכם.

איתן כבל: אפשר לחזור לעניינינו.

איתן כבל: מי מציג את הדברים?

איתן כבל: בבקשה, שם ותפקיד.

יעקב וכטל: אני יעקב וכטל, הממונה על התקינה במשרד הכלכלה והתעשייה.

איתן כבל: בבקשה, יעקב.

יעקב וכטל: חוק התקנים קובע שני מנגנוני פיקוח מרכזיים לצורך קיום הוראותיו – אחד זה מסלול אכיפה פלילית והשני זה מסלול אכיפה מנהלית שמאפשר הטלת עיצום כספי.

יעקב וכטל: המנגנון של העיצום הכספי נועד לאפשר אכיפה יעילה ומהירה של הוראות החוק.

יעקב וכטל: סעיף 16א לחוק קובע איזה הוראות, הפרתן מהווה עילה להטלת עיצום כספי.

יעקב וכטל: אני לא אמנה אותן פה.

יעקב וכטל: הסעיף הזה בחוק מפרט את כל ההוראות האלה ואת סכומי העיצומים הכספיים.

יעקב וכטל: העיצומים הכספיים הם הן כלפי עוסקים והן כלפי מעבדות מאושרות שאמורות לבדוק בהתאם לחוק, ויש מדרגים שונים של סכומים כספיים.

יעקב וכטל: סעיף 16ז לחוק התקנים קובע כי הממונה לא רשאי להפחית או להוריד בסכום העיצום הכספי, אלא אם כן השר קבע בהסכמת שר המשפטים ובאישור ועדת הכלכלה של הכנסת מנגנון שכולל נסיבות ושיקולים שבשלהם ניתן יהיה להטיל עיצום כספי בסכום נמוך ממה שקבע החוק בסעיפים 16א ו-16ב.

יעקב וכטל: התקנות האלה שאנחנו מציגים היום, נועדו לאפשר את המנגנון הזה שיאפשר בנסיבות שמגדיר החוק לבצע את ההפחתות כשסכומי ההפחתות המצטברים יכולים להגיע עד 90% מסכום העיצום הכספי שהממונה רשאי להטיל.

יעקב וכטל: אנחנו מבקשים היום, למעשה, לאשר את תקנות ההפחתה האלה שיאפשרו לנו, לאחר שנפרסם גם את ההוראות בדבר פרסום העיצום הכספי, להתחיל להפעיל את המנגנון הזה שהוא מאוד חשוב לנו.

איתן כבל: יש התייחסויות, הערות?

איתן כבל: כולכם ממשרד הכלכלה?

קריאה: לא.

רז הילמן: בוקר טוב.

רז הילמן: רז הילמן מאיגוד לשכות המסחר.

רז הילמן: התקנות מאוזנות מבחינתנו.

אוסנת חיטרון: גם משרד המשפטים - - -

איתן כבל: יופי.

איתן כבל: תודה.

אביגל כספי: זה בעצם תקנות זהות לתקנות מכוח פקודת הייבוא והייצוא שעברו פה בוועדה באפריל.

אביגל כספי: אז הערנו כבר אז וקיבלו את זה, ועכשיו - - -

איתן כבל: בסדר.

איתן כבל: אז בואו נעבור להקראה.

גלית יעקובוב: אני גלית יעקובוב, הלשכה המשפטית של משרד הכלכלה.

איתן כבל: בבקשה.

גלית יעקובוב: ברגע שנקבל את הסכמת שרת המשפטים בקרוב נבוא שוב עם תקנות שקשורות גם לעיצומים שזה תקנות הפרסום, מי שהוטלו עליו עיצומים כספיים.

גלית יעקובוב: זה סוגר לנו את כל התקנות שאנחנו צריכים כדי להפעיל את המנגנון הזה.

גלית יעקובוב: התחילה מיום הפרסום, אני מניחה.

איתן כבל: תודה.

איתן כבל: אני רוצה להזכיר שכבר קיימנו דיון בעניין הזה ועשינו שינויים רבים מאוד בתוך התהליכים בעיקר בכל הנוגע להפחתות בשל נסיבות אישיות.

איתן כבל: נכנסנו ממש לעובי הקורה והיה דיון מאוד מעמיק – כדי שלא יחשבו שזה לנו הדיון הראשון.

איתן כבל: ממש לא.

איתן כבל: בדיון הקודם שהיה גם ארוך סיימנו והייתם צריכים ללכת כדי לעשות את כל ההתאמות.

איתן כבל: העדפתי שתעשו את ההתאמות ותבואו אלינו כשהדברים סדורים ומוכנים.

איתן כבל: לכן גם אין כאן כל הצרמוניה, כל החגיגה, כי כבר הכול תואם והוסדר.

איתן כבל: לך, גברתי, יש הערה?

אביגל כספי: רק לגבי מודע התחילה.

אביגל כספי: האם רוצים שמועד התחילה יהיה עם הפרסום או האם רוצים להשאיר זמן להתארגנות?

אביגל כספי: כלומר החוק עצמו נחקק ב-2013, לפני כמעט 6 שנים; אבל האם רוצים לצאת בהודעה לציבור שבקרוב יתחילו להפעיל את מנגנון העיצומים?

גלית יעקובוב: אנחנו מעדיפים שזה יהיה תקף מיום הפרסום למרות שאנחנו יודעים שייקח לנו עוד קצת זמן להפעיל באופן מלא גם בגלל מה שאמרתי על תקנות הפרסום, מי שהוטלו עליו עיצומים כספיים וגם בגלל הנוהל והמערכת הממוחשבת.

גלית יעקובוב: אנחנו לא רוצים להיות במקום כשאנחנו כבר מוכנים אנחנו צריכים לחכות שעוד משהו ייכנס.

גלית יעקובוב: אנחנו מעדיפים מוכנות מידית.

איתן כבל: מאה אחוז.

אביגל כספי: אז סעיף התחילה יימחק.

גלית יעקובוב: אז זה יהיה עם פרסום.

איתן כבל: אוקיי.

איתן כבל: אני מעלה להצבעה את התקנות ומאשר אותן.

איתן כבל: בעד התקנות – רוב

איתן כבל: נמנעים – אין

איתן כבל: התקנות אושרו.

איתן כבל: תודה לכם.

איתן כבל: שיהיה בהצלחה.

איתן כבל: אני מקווה שזה יסייע לנו.

איתן כבל: כל טוב.